પ્રોફેસર ભૂમિએ સુનિલને પૂછ્યું કે અહીં અભ્યાસ કરવા માટે તમને સ્ટડી લીવ મળશે… સાથે જ મહાનગરપાલિકાની મંજૂરીનો પત્ર પણ લાવવો પડશે, પણ આ વર્ષના પ્રવેશની પ્રક્રિયા તો પૂરી થઈ ગઈ છે. હવે આવતા વર્ષે જ પ્રવેશ મળશે. સુનિલે તેમને કહ્યું કે આવતા વર્ષે પ્રવેશ મળે એ માટે જ તે અત્યારથી પ્રયાસ કરી રહ્યો છે. સુનિલે અત્યાર સુધી જેટલી પણ ડિગ્રી મેળવી હતી, એમાં મુંબઈ બધી બીએમસીમાં સબમિટ કરાવી હતી. એ સમયે અધિકારી તેને કહેતાં કે આ રીતે અભ્યાસ કરવાની શું જરૃર છે… બીએમસીની કાયમી નોકરી તો છે. આગળ અભ્યાસ કરવાની શું જરૃર છે? હવે આગળ અભ્યાસ કરવા માટે સ્ટડી લીવ લેવી એ સુનિલ માટે મહાસંકટ સમાન હતું. સુનિલનો આગળનો સંઘર્ષ આ મહાસંકટ માટે જ શરૃ થયો. સુનિલે પોતાના અભ્યાસની વાત પોતાના મિત્રને કરી. એ સમયે તેના મિત્રએ તેને વર્ષ ૧૯૮૯ની મુંબઈ મહાનગરપાલિકા રૃલ એન્ડ રેગ્યુલેશનનું પુસ્તક વાંચવા કહ્યું. આ પુસ્તકમાં ૧૭૯ એક્ટ અનુસાર પોસ્ટ ગ્રેજ્યુએશન કરનાર વ્યક્તિને બે વર્ષની રજાની જોગવાઈનો ઉલ્લેખ હતો, પણ સુનિલને સ્ટડી લીવ ન મળી, કારણકે સફાઈ-કામદાર માટે આ લીવની જોગવાઈ નથી કરવામાં આવી એવો પાલિકાનો જવાબ હતો. તેથી સુનિલે રાતપાલીમાં કામ કરવાનું શરૃ કર્યું.